

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA VIDOVEC**

 **OPĆINSKO VIJEĆE**

KLASA: 081-02/22-01/02

URBROJ: 2186-10-01/1-22-01

Vidovec, 16. svibnja 2022.

Temeljem članka 35. i 90.a Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članka 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10) i članka 31. Statuta Općine Vidovec („Službeni vjesnik Varaždinske županije“ broj 20/21), Općinsko vijeće Općine Vidovec na 09. sjednici održanoj dana 16. svibnja 2022. godine donijelo je

**ODLUKU
o plaći i ostalim materijalnim pravima**

**načelnika Općine Vidovec**

**I. OPĆE ODREDBE**

**Članak 1.**

Ovom Odlukom utvrđuju se kriteriji i mjerila za određivanje visine plaće za rad općinskog načelnika Općine Vidovec (u daljnjem tekstu: općinski načelnik) koji svoju dužnost obavlja profesionalno te ostalim materijalnim pravima.

**II. PRAVA OPĆINSKOG NAČELNIKA ZA VRIJEME OBNAŠANJA DUŽNOSTI**

**Članak 2.**

Za vrijeme obnašanja dužnosti općinski načelnik ima:

1. pravo na plaću,

2. pravo na naknadu određenih materijalnih troškova,

3. druga prava u svezi s obnašanjem dužnosti.

**Članak 3.**

Plaću općinskog načelnika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, a najviše za 20%.

**Članak 4.**

Osnovica za obračun plaće općinskog načelnika utvrđuje se u visini osnovice za obračun plaće državnih dužnosnika, prema propisima kojima se uređuju obveze i prava državnih dužnosnika.

Koeficijent za izračun plaće je:

 općinski načelnik .. . . . . . . . . . . . . . . . . . . . . . . . . . . . . . . . . . ... . . 3,90

**Članak 5**.

Prilikom isplate plaće općinskog načelnika, Općina Vidovec dužna je obračunati i uplatiti poreze i doprinose sukladno važećim zakonskim propisima.

**Članak 6.**

Plaća općinskom načelniku isplaćuje se do 5-tog u mjesecu za prethodni mjesec u korist tekućeg računa općinskog načelnika.

Plaća općinskog načelnika isplaćuje se na teret Proračuna Općine Vidovec, sukladno odredbama posebnog zakona.

**Članak 7.**

Općinski načelnik ne ostvaruje prava proizašla iz prekovremenoga rada i rada u dane blagdana, neradne dane propisane zakonom i za rad nedjeljom.

**Članak 8.**

Općinski načelnik ima pravo na naknadu troškova za službena putovanja u zemlji i inozemstvu i na upotrebu službenog vozila.

Za službena putovanja u zemlji i inozemstvu općinskom načelniku pripada dnevnica do visine neoporezivog iznosa sukladno odredbama Pravilnika o porezu na dohodak.

Ukoliko koristi osobni automobil u službene svrhe, općinski načelnik ima pravo na naknadu troškova prijevoza.

Općinski načelnik ima pravo na naknadu troškova prijevoza na posao i s posla mjesnim prijevozom.

**Članak 9.**

Općinski načelnik ima pravo na novčanu paušalnu naknadu za podmirivanje troškova prehrane do visine neoporezivog iznosa sukladno odredbama Pravilnika o porezu na dohodak.

Općinski načelnik ima pravo na naknadu troškova smještaja u svezi s radnim odnosom (režijski troškovi, najamnina) te koristiti službene stanove.

**Članak 10.**

Općinski načelnik za vrijeme trajanja mandata ima pravo na plaćanje premije osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti.

**Članak 11.**

Općinski načelnik ima pravo na korištenje poslovnih kartica, službenog mobilnog uređaja i prijenosnog računala u vlasništvu Općine Vidovec.

**Članak 12.**

Općinski načelnik za vrijeme trajanja mandata ima pravo na potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika do visine neoporezivog iznosa sukladno odredbama Pravilnika o porezu na dohodak.

**Članak 13.**

Ako je općinski načelnik odsutan zbog bolovanja do 42 dana ima pravo na naknadu plaće u visini 85% od njegove osnovne plaće ostvarene u mjesecu neposredno prije nego je započeo s bolovanjem.

Općinskom načelniku pripada naknada od 100% iznosa osnovne plaće kada je na bolovanju zbog profesionalne bolesti ili ozljede na radu.

**Članak 14.**

Općinski načelnik ima pravo na otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, do visine neoporezivog iznosa sukladno odredbama Pravilnika o porezu na dohodak te na povećanje osnovice plaće za navršene godine radnog staža.

**Članak 15.**

Općinski načelnik ima pravo na plaćene edukacije povezane s obnašanjem dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u Općini Vidovec.

**Članak 16.**

Pojedinačna rješenja o visini plaće i o ostvarivanju drugih prava općinskog načelnika donosi pročelnik Jedinstvenog upravnog odjela Općine Vidovec.

Protiv rješenja iz stavka 1. ovog članka žalba nije dopuštena, ali se može pokrenuti upravni spor u roku od 30 dana od dana dostave tog rješenja.

**III. POSEBNA PRAVA**

**Članak 17.**

Općinski načelnik koji dužnost obavlja profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruje pravo na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće, koja mu je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Prije isteka roka iz stavka 1. ovog članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

**Članak 18.**

Sredstva za ostvarivanje prava određenih ovom Odlukom osiguravaju se u Proračunu Općine Vidovec.

**IV. PRIJELAZNE I ZAVRŠNE ODREDBE**

**Članak 19.**

Danom stupanja na snagu ove Odluke prestaju važiti Odluka o plaći i ostalim materijalnim pravima načelnika Općine Vidovec („Službeni vjesnik Varaždinske županije“ broj 53/21).

**Članak 20.**

Ova Odluka stupa na snagu osmog dana od dana objave u "Službenom vjesniku Varaždinske županije".

 OPĆINSKO VIJEĆE OPĆINE VIDOVEC

 PREDSJEDNIK

 Krunoslav Bistrović